Jong vrou vertel van Parys-aanvalle: ‘Ek het in vreemdelinge se bloed gelê’Isobel Bowdery. Foto: Facebook Isobel Bowdery, wat aan die Universiteit van Kaapstad studeer het, het in ŉ Facebook-inskrywing vertel sy het Vrydagaand gedink haar lewe is verby. Bowdery was by ŉ rockkonsert by die Bataclan-teater toe gewapende aanvallers skielik op die skare losgebrand het. “Jy dink nooit dit sal met jou gebeur nie. Dit was net ŉ Vrydagaand by ŉ rockkonsert. Die atmosfeer was so gelukkig en almal het gedans en geglimlag. Dit is toe dat die mans deur die voorste ingang inkom en begin skiet. Ons het almal naïef geglo dit is als deel van die vertoning.” Bowdery het die foto van haar bebloede klere gedeel. Bowdery het gesê sy was ongelooflik gelukkig om te oorleef terwyl soveel ander nie het nie. “Hierdie wêreld is wreed. Dade soos hierdie is veronderstel om die verdorwenheid van die mens te beklemtoon en die beelde van daardie mans, wat soos aasvoëls om ons gesirkel het, sal vir die res van my lewe by my spook. Dit het nie werklik gevoel nie. Ek het enige oomblik verwag dat iemand vir my gaan sê dit was net ‘n nagmerrie.” Bowdery het kort na die aanvalle die foto opgelaai. Volgens Bowdery is daar niks wat ooit die pyn sal kan wegvat nie. “Terwyl ek in die bloed van vreemdelinge gelê en wag het dat ŉ koeël my 22 jaar tot ŉ einde moet bring, het ek elke gesig gesien wat ek ooit liefgehad het en saggies oor en oor gefluister ek is lief vir jou. Gisteraand [Vrydagaand] het die lewens van talle vir altyd verander en dit is ons plig om beter mense te wees en lewens te lei waaroor die onskuldige slagoffers van die tragedie gedroom het, maar nou ongelukkig nooit sal kan vervul nie. RIV engele. Julle sal nooit vergete wees nie.” Klik hier vir alle vorige berigte oor die Parys-aanvalle op Maroela Media.